***The Evil Dead*** er en amerikansk skrekkfilm fra 1981 skrevet og regissert av Sam Raimi. Filmen handler om noen ungdommer som vekker til live demoniske krefter mens de befinner seg i en hytte i skogen. Hovedrollen spilles av Bruce Campbell.

Filmen har fått to oppfølgere: *Evil Dead II* i 1987 og *Army of Darkness* i 1993. I 2013 kom en fjerde film som er dels en nyinnspilling og dels en oppfølger.

Handling
--------

Fem venner skal tilbringe en helg i en hytte langt inne i en skog i Tennessee. Det de ikke vet er at hyttas tidligere eier var en professor som hadde funnet "Dødens bok". Noen av dem får et forvarsel om farene ved stedet, men velger å avfeie dem som innbilning. På mystisk vis går noen av dem ned i kjelleren der finner den gamle boka sammen med en kassettspiller. Senere spiller de av båndet og dermed vekker de intetanende til live den ondskapen som finnes i skogen rundt hytten. En etter en blir de drept og selv omgjort om til demonvesen.

Roller
------

* Bruce Campbell – Ashley 'Ash' J. Williams
* Ellen Sandweiss – Cheryl
* Richard DeManincor – Scotty
* Betsy Baker – Linda Williams
* Theresa Tilly – Shelly

Om filmen
---------

### Bakgrunn

Etter å ha skrevet en skoleoppgave om *Necronomicon* (lat. *«de dødes bok»*) av H.P. Lovecraft, bestemte Sam Raimi seg for å skrive en film sentrert rundt boken. Sammen med kompisene Bruce Campbell og Robert Tapert dannet de filmselskapet Renaissance Pictures for å filme manuset. De hadde imidlertid ikke nok penger til å finansiere en helaftens spillefilm, og for å skaffe investorer filmet de en kortere versjon av historien, kalt *Within The Woods*. Denne ble vist rundt omkring Detroit, og klarte tilslutt å skaffe de et budsjett på $375.000. Et filmteam på 37 mennesker ble samlet, og filmen ble skutt over en periode på tre måneder. De ville opprinnelig filme i Michigan, men siden de mente det ville bli for kald (de begynte i november 1979) flyttet de produksjonen til Tennessee. Den vinteren var det unaturlig varmt i Michigan, og unormalt kaldt i Tennessee. Med i crewet var spesialeffektmannen Tom Sullivan, og filmens suksess skyldtes mange av hans realistiske løsninger. Filmingen skulle i utgangspunktet ta seks uker, men ble utvidet til tolv. Men det tok allikevel to år før filmen var ferdig. I løpet av den tiden var budsjettet for lengst brukt opp, og de måtte ta mange ekstrajobber for at ikke filmplanene skulle stoppe helt opp.

Filmen hadde premiere på Redford Theatre i Detroit 15. oktober 1981 under originaltittelen *The Book Of The Dead*. Filmen kom fra New York, der den hadde blitt klippet, samme dag som premieren. I mai 1982 ble den vist på Cannesfestivalen, der blant annet Stephen King var i salen. Han var fra seg av begeistring, og med hans sitater på posterene, ble filmen lansert i resten av USA, under tittelen *The Evil Dead* (etter tips fra produsent Irvin Shapiro om at ingen ville se en film om en bok av frykt for at de måtte lese i 90 minutter).

### Sensur

Det ble lagt mye arbeid i sminken på filmen, så alle voldsscenene er veldig beskrivende. Dette førte til at filmen ble forbudt i flere land, blant annet Tyskland og England. Kritikken mot filmen gjorde den veldig poulær på video, også i de landene den var forbudt, der piratkopier og importerte bånd florerte. Først i 2001 ble filmen tillatt vist uklippet i England og Tyskland.

### Filmkritikerne

Filmen ble godt mottatt av kritikerne, noe som blant annet gjenspeiles i at den har fått 95 % på Rotten Tomatoes. Leonard Maltin gav den 2.5 av 4 stjerner.

### Økonomi og popularitet

Filmen ble vist på kino i USA fra høsten 1981, men den fikk ikke ordinær visning før 1983. Filmen innbrakte bare 2,4 millioner dollar på ordinær kinovisning i USA. De beskjedne tallene skyldest at den kun ble vist på 128 kinoer på det meste. Til sammenligning ble samtidige skrekkfilmer som *Haisommer 3*, *The Entity* og *Nightmares* vist på over 1000 kinoer på det meste. Overskuddet ble imidlertid solid siden produksjonskostnadene bare var på 400 000 dollar. Til sammenligning var produksjonsbudsjettet til oppfølgeren på 3,6 millioner dollar.

Det må bemerkes at filmen ble en forholdsvis stor kultfilm og fikk jevnlig spesialvisninger på kino utover 1980- og 1990-tallet.

### Oppfølgere

Filmen har fått to oppfølgere, *Evil Dead II* i 1987 og *Army of Darkness* i 1993. Hver av etterfølgerne har inneholdt mer og mer humor, såpass at sistnevnte ofte ikke regnes som en ordentlig skrekkfilm, men mer som en parodi.

Det har også blitt produsert fire videospill basert på filmen. *The Evil Dead* (for Commodore 64), *Evil Dead: Hail to the King* (for PlayStation, Sega dreamcast og PC), *Evil Dead: A Fistful of Boomstick* (for PlayStation 2 og Xbox) og *Evil Dead: Regeneration* (for PlayStation 2, Xbox og PC).

Referanser
----------

1. ↑  «The Evil Dead (1981)». *RT* **(engelsk)**. Besøkt 29. april 2019.
2. ↑  Maltin, Leonard (2. september 2014). *Leonard Maltin's 2015 Movie Guide* **(engelsk)**. Penguin. ISBN 9780698183612.
3. ↑  «The Evil Dead (1983) - Box Office Mojo». *www.boxofficemojo.com*. Besøkt 29. april 2019.
4. ↑  «1983 Yearly Box Office Results - Box Office Mojo». *www.boxofficemojo.com*. Besøkt 29. april 2019.
5. 1 2  Collins, Andrew (1. januar 2000). «EMPIRE ESSAY: Evil Dead II». *Empire* **(engelsk)**. Besøkt 29. april 2019.

Eksterne lenker
---------------

* (en) *The Evil Dead* på Internet Movie Database Rediger på Wikidata

* (no) *The Evil Dead* hos Filmfront Rediger på Wikidata

* (no) *The Evil Dead* på NRK TV Rediger på Wikidata

* (sv) *The Evil Dead* i Svensk Filmdatabas Rediger på Wikidata

* (da) *The Evil Dead* i Danmark Nationale Filminstitut Rediger på Wikidata

* (en) *The Evil Dead* på AllMovie Rediger på Wikidata

* (fr) *The Evil Dead* på Allociné Rediger på Wikidata

* (nl) *The Evil Dead* på MovieMeter Rediger på Wikidata

* (en) *The Evil Dead* på Turner Classic Movies Rediger på Wikidata

* (en) *The Evil Dead* på American Film Institute Rediger på Wikidata

| * v
* d
* r
Filmer i Evil Dead-serien |
| --- |
| *The Evil Dead* **·** *Evil Dead II* **·** *Army of Darkness* |

|  |  |
| --- | --- |
| Oppslagsverk/autoritetsdata | Encyclopædia Britannica **·** LCCN
 |